לפני ההתיישבות האירופית נשלטה טקסס בידי מספר שבטים אינדיאנים שכללו בין השאר את שבטי האפאצ'י, הקומאנצ'י והקאדו. ספרד הייתה המדינה הראשונה שטענה לחזקה על האזור וב-1820 החלו מהגרים אירופים להגר לשם. ב-1821 הכריזה מקסיקו (שכללה את טקסס) על עצמאותה מספרד וב-2 במרץ 1836 הכריזה טקסס על עצמאותה ממקסיקו. במשך כתשע שנים, התנהלה טקסס כרפובליקה העצמאית של טקסס, עד שבשנת 1845 סופחה רשמית לברית הפדרלית של ארצות הברית כמדינה ה-28. בכך הפכה טקסס לאחת מארבע המדינות היחידות, בעלות שלטון עצמאי, טרם הצטרפותן לאיחוד של ארצות הברית. סכסוכי גבולות בין טקסס למקסיקו, הובילו לבסוף למלחמת ארצות הברית–מקסיקו - מלחמה בה ניצחה ארצות הברית ניצחון מוחץ. עם פרוץ מלחמת האזרחים האמריקנית, הייתה טקסס למדינה השביעית שפרשה מהאיחוד והצטרפה לקונפדרציית המדינות של אמריקה. בראשית המאה ה-20, התגלה בטקסס נפט, דבר שהוביל לפריחה כלכלית במדינה. מאז גדלה אוכלוסיית טקסס באופן מהיר וב-1994 היא עברה את ניו יורק והפכה למדינה בעלת האוכלוסייה השנייה בגודלה בארצות הברית, אחרי קליפורניה.